SKRIFTLIG FORESPØRGSEL E-0302/98

af Maartje van Putten (PSE) til Kommissionen

(17. februar 1998)

Om: Illegal deponering af affald fra EU i Mogadishu, Somalia

Vil Kommissionen venligst besvare følgende spørgsmål på grundlag af Basel-konventionen om grænseoverskridende overførsel af farligt affald:

1. Er Kommissionen bekendt med oplysninger om, at en italiensk virksomhed i bytte for levering af våben til somaliske bandeledere har opnået disses accept af, at giftigt affald fra tyske, franske og italienske atomkraftværker og hospitaler deponeres i de områder, disse bandeledere behersker, således at der nu ligger dusinvis af tons giftigt affald fra Merca til Shelembod?

2. Hvilke foranstaltninger vil Kommissionen i bekræftende fald træffe med henblik på at imødegå sådanne forhold i fremtiden og på at drage de ansvarlige til ansvar?

Svar afgivet på Kommissionens vegne af Ritt Bjerregaard

(14. maj 1998)

1. Kommissionen har endnu ingen oplysninger modtaget og kender derfor intet til rapporter om, at et italiensk firma skulle have sikret sig en kontrakt om deponering af giftigt affald fra tyske, franske og italienske kernekraftværker og sygehuse i visse områder af Somalia til gengæld for leveringer af våben. Kommissionen er ikke tidligere blevet informeret om, at der skulle være deponeret giftigt affald mellem Merca og Shelembod.

2. Kommissionen vil gerne påpege, at al eksport fra Fællesskabet af farligt sygehusaffald er omfattet af Rådets forordning (EØF) 259/93 om overvågning af og kontrol med overførsel af affald inden for, til og fra Det Europæiske Fællesskab(1), hvorved Basel-konventions bestemmelser gennemføres i Fællesskabets lovgivning. I medfør af denne forordning, som ikke omfatter radioaktivt affald, er al eksport af affald med henblik på endelig deponering forbudt, dog med undtagelse af de lande, der er medlemmer af Den Europæiske Frihandelssammenslutning (EFTA), og som ligeledes er parter i Basel-konventionen. Desuden er også eksport af farligt affald med henblik på nyttiggørelse forbudt til staterne i Afrika, Vestindien og Stillehavet (AVS-landene) samt med virkning fra den 1. januar 1998 til samtlige de lande, der ikke er medlemmer af Organisationen for Økonomisk Samarbejde (OECD).

Al eksport af farligt affald fra Fællesskabet til Somalia vil derfor være ulovlig. I henhold til Rådets forordning (EØF) 259/93 forholder det sig som følger: Såfremt anmelderen er ansvarlig for den ulovlige overførsel, sørger den kompetente afsendelsesmyndighed for, at det pågældende affald af anmelderen eller om nødvendigt af myndigheden selv returneres til afsendelsesstaten eller, hvis dette ikke er muligt, bortskaffes eller nyttiggøres på en miljømæssigt forsvarlig måde, inden for en frist på 30 dage efter det tidspunkt, hvor den kompetente myndighed har fået underretning om den ulovlige overførsel, eller inden for en anden frist, som de berørte kompetente myndigheder måtte blive enige om.

Kommissionen vil også gerne påpege, at al eksport ud af Fællesskabet af radioaktivt affald er omfattet af Kommissionens direktiv 92/3/Euratom om overvågning og kontrol af overførsel af radioaktivt affald mellem medlemsstaterne samt ind i og ud af Fællesskabet(2). I henhold til dette direktiv er enhver forsendelse af radioaktivt affald til en stat, som er part i den fjerde konvention om samarbejde mellem AVS-staterne og Fællesskabet, forbudt med virkning fra og med den 1. januar 1994. Al eksport af radioaktivt affald fra Fællesskabet til Somalia er dermed også ulovlig. Det er i direktiv 92/3/Euratom fastsat, at myndighederne i den medlemsstat, der står for afsendelsen, såfremt betingelserne for forsendelse ikke er opfyldt i henhold til direktivets bestemmelser, skal sørge for, at det pågældende radioaktive affald tages tilbage af dette affalds indehaver.

Kommissionen har skrevet til de tyske, franske og italienske myndigheder og anmodet dem om nærmere oplysninger vedrørende de omtalte rapporter.

(1) EFT L 30 af 6.2.1993, s. 1.

(2) EFT L 35 af 12.2.1992, s. 24.